Oulussa allekirjoitettiin torstaina Oulun kaupungin ja Japanin Kanagawan prefektuurin välinen asiakirja terveyden ja hyvinvointialan sekä bioteknologian sähköisten terveydenhuoltopalvelujen (eHealth) -tutkimuksen ja yritystoiminnan yhteistyöstä.

"Oulu on ensimmäinen Japanin tulevaisuuden terveys -teeman yhteistyökumppani Euroopassa," toteaa BusinessOulun asiakkuuspäällikkö Olli Löytynoja.



Asiakirjassa (MoU -memorandum of understanding) luodaan puitteet erityisesti Life Science toimialan yhteistyölle Oulun ja Kanagawan alueella sekä avataan tietä tieteen, tekniikan ja kaupan kehitykselle julkisten yhteisöjen, yritysten, yliopistojen ja tutkimuslaitosten välillä.



Japanin Kanagawan maaherra Yuji Kuroiwan virallinen delegaatio on parhaillaan vierailulla Oulussa.



Löytynoja odottaa yhteistyöltä paljon. Kyseessä on molemmin puolinen hyöty. Japanissa on suuria tietotekniikkayhtiöitä, joiden panosta Oulussa kaivataan.



Toisaalta Oulussa on osaamista langattomien järjestelmien kehittämisessä. Työttömiksi jääneiltä ict-alan ammattilaisia voidaan kouluttaa terveysteknologian uusiin tehtäviin.



"OuluHealth -ekosysteemi ja Kanagawa health network toimivat nyt yhteistyössä. Oulu on Suomen kansallisessa vetovastuussa Tekesin vetämässä Innovatiiviset kaupungit INKA-ohjelmassa. Tätä vastaa Japanissa New Frontier -ohjelma, jossa Kanagawan prefektuuri on keskeinen toimija," kertoo OuluHealth yhteyspäällikkö, INKA-johtaja Noora Jansson.

Oulun yliopisto on perustanut CWC-Nippon -yhtiön Yokohamaan 2002, joka keskittyy tutkimus- ja yritys yhteistyöhön suomalaisten ja japanilaisten toimijoiden välillä.